Waħda mill-akbar uġiegħ ta’ ras li jiffaċċjaw is-sewwieqa hi fejn se jipparkjaw il-vetturi tagħhom. Ir-regolamenti kollha dwar il-parkeġġ tal-vetturi f’Malta fosthom dwar postijiet fejn il-parkeġġ jista’ jkun marbut bil-ħin, l-iskemi ta’ parkeġġ residenzjali u tal-park & ride se jinġabru f’dokument wieħed li jħaddan il-politika dwar il-parkeġġ għall-pajjiż kollu. Dan id-dokument li mistenni jindirizza wkoll in-nuqqas ta’ dixxiplina li teżisti fil-parkeġġ se jitressaq fil-kabinett fil-jiem li ġejjin u wara se jkun miftuħ għall-konsultazzjoni pubblika. Fil-bidu tas-sena d-dieħla, il-Ministru għat-Trasport Joe Mizzi se jippreżenta lill-kabinett dokument b’politika nazzjonali dwar il-parkeġġ tal-vetturi. Qal li jirrikonoxxi li x-xogħol fuq dan id-dokument ħa aktar żmien milli maħsub fosthom għax kien hemm entitajiet li talbu li ssir reviżjoni ta’ xi sottomissjonijiet. Is-Sur Mizzi qal li l-gvern m’għalaqx il-bibien biex ifittex iħaffef, iżda sema u fetaħ id-diskussjonijiet mill-ġdid. Il-Ministru għat-Trasport kien qed jitkellem f’wesgħa qrib it-Telgħa tas-Saqqajja fir-Rabat waqt it-tnedija ta’ inizjattiva minn seba’ ristoranti li ngħaqdu flimkien biex jiffaċilitaw l-attivita’ kummerċjali billi bdew joffru servizz ta’ park and ride bla ħlas lill-klijenti tagħhom. Is-servizz qed jingħata l-Ġimgħa u s-Sibt filgħaxija. Il-Ministru Mizzi faħħar din l-inizjattiva f’lokalità fejn il-parkeġġ hu problema u ħeġġeġ biex entitajiet oħra kummerċjali jagħmlu l-istess. Spjega li bil-ftehim mal-operatur il-ġdid tat-trasport pubbliku, il-park and ride tal-Blata l-Bajda mhux se jgħaddi f’idejn il-privat, bħalma kien fil-każ tal-Arriva. “Il-park & ride jidher ċar li ħadmet u rridu nippromwovuha. Il-parkeġġ tal-Blata l-Bajda se jibqa’ taħt il-gvern, jiġifieri mhux se jeħodha l-operatur il-ġdid u għalhekk mhux se jkun hemm profitt,” qal il-Ministru għat-Trasport Joe Mizzi. Is-Sur Mizzi esprima x-xewqa li l-politika dwar il-parkeġġ tindirizza wkoll in-nuqqas ta’ dixxiplina li qal teżisti fil-mod kif is-sewwieqa jipparkjaw il-vetturi tagħhom fosthom fuq bus stops, f’kantunieri u dak magħruf bħala double-parking. “Jidher li qed ikun hemm ċerta mentalità, li kulħadd jipparkja kif irid u fejn irid. L-ewwel nippruvaw nedukaw imma mbagħad min ma jobdix nieħu passi,” qal il-Ministru Mizzi. Il-Ministru Mizzi spjega li wara li jippreżenta lill-Kabinett tal-Ministri l-politika dwar il-parkeġġ tal-vetturi, se ssir konsultazzjoni pubblika dwarha qabel ma tiġi finalizzata u tkun tapplika għall-pajjiż kollu.